Ўзбекистон Республикаси

Марказий сайлов комиссиясининг

2025 йил 18 июлдаги 1441-сон қарорига  
2-илова

**Ўзбекистон Республикаси Марказий сайлов комиссиясининг   
Марказий эксперт комиссияси тўғрисидаги**

**НИЗОМ**

**1-боб.Умумий қоидалар**

1. Мазкур Низом Ўзбекистон Республикаси Вазирлар Маҳкамасининг 2021 йил 24 августдаги “Давлат органлари ва ташкилотларининг архив иши ва иш юритиш соҳасидаги эксперт комиссиялари тўғрисидаги намунавий низомларни тасдиқлаш ҳақида”ги 538-сон қарорига мувофиқ ишлаб чиқилган бўлиб, Ўзбекистон Республикаси Марказий сайлов комиссиясининг (бундан буён матнда Марказий сайлов комиссияси деб юритилади) архив иши ва иш юритиш соҳасидаги Марказий эксперт комиссияси (бундан буён матнда МЭК деб юритилади) мақоми, асосий вазифалари ва функциялари, ҳуқуқ ва мажбуриятлари, шунингдек фаолиятини ташкил этиш тартибини белгилайди.

2. МЭК:

Марказий сайлов комиссиясида ҳужжатларнинг, шу жумладан бошқарув (иш юритиш) ва бошқа махсус ҳужжатларнинг қимматлилигини аниқлаш экспертизасини ўтказиш ва ҳужжатларни архив сақловига топширишга тайёрлаш бўйича услубий ва амалий ишларни олиб борувчи;

ҳудудий сайлов комиссияларининг архив иши ва иш юритиш соҳасидаги эксперт комиссиялари фаолиятини бошқариш ва мувофиқлаштиришни амалга ошириш учун тузиладиган, ўз ишини жамоатчилик асосида олиб борадиган доимий фаолият юритувчи маслаҳат органи ҳисобланади.

3. МЭК Марказий сайлов комиссияси Раиси фармойиши билан тузилади.

4. МЭК қарорлари Марказий сайлов комиссияси Раиси ёки унинг ўринбосари томонидан тасдиқлангандан кейин кучга киради.

5. Ушбу Низомда қуйидаги асосий тушунчалар қўлланилади:

**ҳудудий сайлов комиссиялари архив иши ва иш юритиш соҳасидаги эксперт комиссияси** (бундан буён матнда ЭК деб юритилади) – ҳудудий сайлов комиссияси ҳужжатларининг, шу жумладан бошқарув (иш юритиш) ва бошқа махсус ҳужжатларнинг қимматлилиги экспертизасини ташкил этиш ва уларни архивда сақлаш учун топширишга тайёрлаш бўйича ишларни ташкил этиш ва амалга ошириш учун ташкил этиладиган ўз ишини жамоатчилик асосида олиб борадиган доимий фаолият юритувчи комиссия;

**эксперт-текширув услубий комиссияси** (бундан буён матнда ЭТУК деб юритилади) – Ўзбекистон миллий архивларида бошқарув (иш юритиш), илмий-техника ва бошқа махсус ҳужжатлар қимматлилиги экспертизасини ташкил этиш ва ҳужжатларни архивларга сақлаш учун топширишга тайёрлаш бўйича услубий ва амалий ишларни ўтказиш ҳамда давлат архивларининг жамлаш манбаи бўлган давлат органлари ва ташкилотларининг МЭК ва ЭК фаолиятига раҳбарлик қилиш ва уни мувофиқлаштириш учун тузиладиган доимий фаолият юритувчи комиссия;

**Марказий эксперт-текшириш комиссияси** (бундан буён матнда МЭТК деб юритилади) – услубий ва амалий ишларни олиб бориш учун, шунингдек Ўзбекистон Республикаси Миллий архив фонди ҳужжатларини доимий сақловчи вазирликлар, идоралар, тармоқ давлат фондлари ва ташкилотларининг МЭКларига раҳбарлик қилиш ва уларнинг фаолиятини мувофиқлаштириш учун Ўзбекистон Республикаси Адлия вазирлиги ҳузуридаги “Ўзархив” агентлиги ҳузурида иш олиб борадиган доимий фаолият кўрсатувчи комиссия;

**ҳужжатларнинг қимматлилигини аниқлаш экспертизаси** – ҳужжатларни сақлаш муддатларини белгилаш ва уларни доимий сақлашга танлаб олиш мақсадида ҳужжатларни уларнинг қимматлилиги мезонларини (яратилиш вақти, яратилиш асоси, аҳамиятлилиги) ҳисобга олган ҳолда ўрганиш.

6. МЭК ўз фаолиятида “Архив иши тўғрисида”ги Ўзбекистон Республикасининг Қонуни ҳамда архив иши ва иш юритиш бўйича бошқа қонунчилик ҳужжатларига асосланади.

**2-боб. МЭКнинг асосий вазифалари ва функциялари**

7. Қуйидагилар МЭКнинг асосий вазифалари ҳисобланади:

иш юритишда тугалланган ва идоравий архивда сақланаётган ҳужжатлар ва йиғмажилдларнинг қимматлилигини аниқлаш экспертизасини ташкил этиш ва ўтказиш;

давлат архивлари сақловига топшириш учун ҳужжатлар ва йиғмажилдларни саралашни ташкил этиш ва амалга ошириш;

сақлов муддати тугаган ҳужжатлар ва йиғмажилдларни йўқ қилишга ажратишни ташкил этиш ва ўтказиш ҳамда уларни белгиланган тартибда йўқ қилиш;

архив иши ва иш юритиш соҳасига доир меъёрий ҳужжатларни ишлаб чиқишни ташкил этиш;

ЭКлар ишини услубий бошқаришни ва назоратини амалга ошириш.

8. МЭК ўзига юкланган асосий вазифаларга мувофиқ қуйидаги функцияларни амалга оширади:

а) иш юритишда тугалланган ва идоравий архивда сақланаётган ҳужжатлар ва йиғмажилдларнинг қимматлилигини аниқлаш экспертизасини ташкил этиш ва ўтказиш йўналишида:

расмийлаштирилган доимий сақланадиган ҳужжатлар йиғмажилдларининг архив рўйхатини маъқуллаш ёки рад этиш тўғрисида қарорларни қабул қилади;

алоҳида қимматли ва ноёб ҳужжатлар йиғмажилдларининг архив рўйхатини маъқуллаш ёки рад этиш тўғрисида қарорларни қабул қилади;

сақлаш муддати 10 йилдан ортиқ бўлган вақтинча сақланадиган ҳужжатлар, шунингдек шахсий таркиб бўйича ҳужжатлар йиғмажилдларининг архив рўйхатини маъқуллаш ёки рад этиш тўғрисида қарорларни қабул қилади;

б) давлат архивлари сақловига топшириш учун ҳужжатлар ва йиғмажилдларни саралашни ташкил этиш ва амалга ошириш йўналишида:

ҳужжатларни архив сақловига топширишга тайёрлаш ва топшириш режаларини маъқуллайди;

архивларга сақлаш учун топширилиши керак бўлган архив ҳужжатлари таркибини аниқлайди;

архивга сақлаш учун танлаб олинган ҳужжатларни топшириш тўғрисидаги қарорни қабул қилади;

в) сақлов муддати тугаган ҳужжатлар ва йиғмажилдларни йўқ қилишга ажратишни ташкил этиш ва ўтказиш ҳамда уларни белгиланган тартибда йўқ қилиш йўналишида:

доимий сақланадиган ҳужжатлар йиғмажилдларининг рўйхати МЭК ва ЭТУК қарорлари асосида Марказий сайлов комиссияси Раиси ёки унинг ўринбосари томонидан тасдиқлангандан, шунингдек шахсий таркиб бўйича ҳужжатлар йиғмажилдларнинг рўйхати МЭК қарори асосида маъқулланиб, тегишли ЭТУК билан келишилгандан ҳамда Марказий сайлов комиссияси Раиси ёки унинг ўринбосари томонидан тасдиқлангандан сўнг ҳужжатларни йўқ қилишга ажратиш тўғрисидаги далолатномаларни кўриб чиқади ҳамда маъқуллаш ёки рад этиш тўғрисида қарорларни қабул қилади;

қидирув ишлари тугаган ҳужжатларнинг топилмаганлиги ҳақида далолатномаларни кўриб чиқади ҳамда маъқуллаш ёки рад этиш тўғрисида қарорларни қабул қилади;

ҳужжатларнинг тузатиб бўлмайдиган нуқсонлари ҳақида далолатномаларни кўриб чиқади ҳамда маъқуллаш ёки рад этиш тўғрисида қарорларни қабул қилади;

г) архив иши ва иш юритиш соҳасига доир меъёрий ҳужжатларни ишлаб чиқишни ташкил этиш йўналишида:

ҳужжатларнинг сақлаш муддатлари кўрсатилган тахминий ва намунавий йиғмажилдлар номенклатураларини кўриб чиқади ҳамда қарор қабул қилади;

Марказий сайлов комиссияси ва сайлов комиссиялари фаолиятида шаклланадиган ҳужжатларнинг сақлаш муддатлари кўрсатилган соҳавий ва тармоқ рўйхатларини кўриб чиқади ҳамда қарор қабул қилади;

масъул тузилмалар томонидан ишлаб чиқилган йиғмажилдлар номенклатурасини, иш юритиш ва ижро назоратини ташкил этиш бўйича йўриқномани, идоравий архив тўғрисида низомни, МЭК тўғрисида низомни кўриб чиқади ҳамда қарор қабул қилади;

д) ЭКлар ишларини услубий бошқаришни ва назоратини амалга ошириш йўналишида:

ҳужжатларни Ўзбекистон Республикаси Миллий архив фонди таркибига киритиш ёки ундан чиқариш, алоҳида ҳужжатларнинг амалдаги рўйхатда белгиланган сақлаш муддатларини ўзгартириш ва рўйхатда келтирилмаган ҳужжатларнинг сақланиш муддатларини аниқлаш бўйича таклифларни ишлаб чиқади ва тегишлича ЭТУК (МЭТК)га тақдим қилади;

Марказий сайлов комиссияси ва сайлов комиссиялари фаолиятида шаклланадиган Ўзбекистон Республикаси Миллий архив фонди ҳужжатлари таркибини оптималлаштириш масалалари бўйича таклифлар ҳамда тавсияларни ишлаб чиқади;

комиссия йиғилишларда мунтазам равишда ЭКлар фаолиятини текшириш натижаларини, мазкур комиссиялар раислари ҳисоботларини эшитиб боради;

ЭК аъзолари учун кўрсатма ва маслаҳатлар бериб боришни ташкил этади, Марказий сайлов комиссияси Котибияти (бундан буён матнда Котибият деб юритилади) таркибий тузилмалари ва ҳудудий сайлов комиссияларининг иш юритувчи ходимлари ва эксперт комиссияси аъзолари малакаларини мунтазам ошириб бориш тадбирларини ташкил қилади;

ҳудудий сайлов комиссияларининг ҳужжатларни жамлашни ташкил этиш, сақлаш ва ҳисобини юритиш масалаларида амалий ва услубий ёрдам кўрсатади.

**3-боб. МЭКнинг ҳуқуқлари ва мажбуриятлари**

9. МЭК ўзига юклатилган вазифа ва функцияларни бажариш учун қуйидаги ҳуқуқларга эга:

а) Котибият таркибий тузилмалари ва ҳудудий сайлов комиссияларига иш юритишни олиб бориш, ҳужжатларнинг қимматлилигини аниқлаш экспертизасини ўтказиш, идоравий сақловга топшириш учун тайёрлаш бўйича тавсиялар бериш, шунингдек доимий ва узоқ муддат сақланадиган йиғмажилдларнинг қидирувини ташкил этиш, ҳужжатлар ва йиғмажилдларнинг мавжуд эмаслиги сабаблари ҳақида ёзма тушунтириш беришни сўраш;

б) комиссия йиғилишларида таркибий тузилмалар раҳбарлари, сайлов комиссияларининг иш юритиш ёки архив ишига масъул аъзоларининг иш юритишда ҳужжатларни расмийлаштириш ва йиғмажилдларни шакллантириш сифати, доимий ва узоқ муддат сақланадиган ҳужжатларнинг ҳисоби юритилиши ва сақланиши тўғрисида ахборотларини тинглаш;

в) Котибият таркибий тузилмалари ва ҳудудий сайлов комиссияларидан ҳужжатларни сақлаш муддатларини белгилаш учун хулосалар ва бошқа материалларни сўраб олиш;

г) комиссия йиғилишларига Котибият таркибий тузилмалари ва ҳудудий сайлов комиссиялари масъул аъзоларини ҳамда маслаҳатчи ва эксперт сифатида бошқа мутахассисларини таклиф этиш;

д) таркибий тузилмалар ва сайлов комиссияларининг иш юритиш ва архивлар ҳолатини текшириш ҳамда ўрганишлар ўтказишда иштирок этиш;

е) Марказий сайлов комиссияси раҳбариятини эксперт комиссияси ваколатига кирадиган масалалар бўйича хабардор этиб бориш ва таклифлар киритиш.

10. МЭК:

а) Ўзбекистон Республикасининг “Архив иши тўғрисида”ги Қонуни ҳамда архив иши ва иш юритиш бўйича бошқа қонунчилик ҳужжатларини бажаришга;

б) ҳужжатлар бўйича иш юритишни ташкил этиш, ҳужжатлар қимматлилигини аниқлаш экспертизасини ўтказиш ва архив сақловига топширишга тайёрлаш масалаларининг назоратини амалга оширишга;

в) комиссия йиғилишларида иш юритиш ёки архив ишига масъул шахсларнинг иш юритишда ҳужжатларни расмийлаштириш ва йиғмажилдларни шакллантириш сифати, доимий ва узоқ муддат сақланадиган ҳужжатларнинг ҳисоби юритилиши ва сақланиши назоратини амалга оширишга;

г) комиссия йиғилишларида қабул қилинган қарорларнинг ўз вақтида бажарилиши юзасидан назоратни амалга оширишга мажбурдир.

**4-боб. МЭК ишини ташкил этиш**

11. МЭК Марказий сайлов комиссияси Раисининг фармойиши билан Марказий сайлов комиссияси аъзолари ва Котибият таркибий тузилмаларининг малакали мутахассисларидан иборат таркибда Марказий сайлов комиссияси котиби раислигида тузилади.

МЭК таркибига Марказий сайлов комиссияси Котибият раҳбари, архив учун масъул шахс, бош бухгалтер, кадрлар ишига масъул ва юқори малакали мутахассислар, тегишли архивнинг вакили мажбурий тартибда киритилади.

Комиссия котиблиги Марказий сайлов комиссиясининг архив ишига масъул ходимига юклатилади.

12. МЭК ўз фаолиятини тегишлича Ўзбекистон Республикаси Адлия вазирлиги ҳузуридаги “Ўзархив” агентлиги МЭТК ёки миллий архивларнинг ЭТУК билан ўзаро ҳамкорликда олиб боради ва улардан керакли ташкилий-услубий кўрсатмаларни олади.

13. МЭК ўз фаолиятини Марказий сайлов комиссияси Раиси ёки унинг ўринбосари томонидан тасдиқланган режа асосида олиб боради ва Марказий сайлов комиссияси Раиси ёки унинг ўринбосарига ўз иш фаолияти натижалари тўғрисида йилига камида икки марта ҳисобот беради.

14. МЭК ваколатига тегишли масалалар унинг заруратга кўра, лекин йилига камида икки мартадан кам бўлмаган ҳолда ўтказиладиган йиғилишларида кўриб чиқилади.

15. МЭК йиғилишларида қабул қилинган қарор комиссия аъзоларининг ярмидан кўпи иштирок этганда ҳуқуқий кучга эга бўлади.

16. МЭК қарорлари кўпчилик овози билан қабул қилинади. Овозлар тенг бўлганда МЭК раисининг овози ҳал қилувчи ҳисобланади.

Ҳал қилувчи овозга фақат комиссия аъзолари эга. Таклиф қилинган маслаҳатчи ва экспертлар маслаҳат бериш ҳуқуқига эга.

17. МЭК йиғилишлари баённома орқали расмийлаштириб борилади.

18. МЭК йиғилиш баённомалари МЭК раиси ва котиби томонидан имзоланади.

19. МЭК иш юритувини олиб бориш ва унинг ҳужжатларини сақлаш МЭК котибига юклатилади.

**5-боб. Якуний қоидалар**

20. МЭКни тугатиш ёки қайта тузиш Марказий сайлов комиссиясининг қарорига кўра тегишлича “Ўзархив” агентлиги ёки Миллий архив хабардор қилинган ҳолда амалга оширилади.

21. Мазкур Низом талаблари бузилишида айбдор шахслар қонунчиликка мувофиқ жавобгар бўладилар.

22. МЭК фаолиятида юзага келадиган низолар қонунчилик ҳужжатларига мувофиқ ҳал этилади.